Dogter tydens kapingspoging met baksteen geslaanDie slagoffers se bakkie. Foto: Crisis Medical ŉ 19-jarige vrou is Sondagaand met ŉ baksteen voor haar pa aangerand tydens ŉ beweerde mislukte kapingspoging in die noorde van Durban. Volgens Neil Powell, direkteur en woordvoerder van Crisis Medical, het die bakkie waarin die vrou saam met haar pa gery het, vermoedelik onklaar geraak op die N2-snelweg naby die M19-wisselaar. “Die pa en dogter het glo die bakkie probeer herstel, toe ŉ tweede voertuig stilgehou het om ‘hulp aan te bied’. Die pa en dogter het die hulp van die hand gewys, waarna die verdagtes hulle van hul persoonlike besittings wou beroof en vermoedelik die bakkie probeer kaap het,” het Powell gesê. Die vrou is tydens die voorval met ŉ baksteen aangerand voor die verdagtes gevlug het. “Die dogter het geringe beserings opgedoen. Sy is op die toneel behandel en na ŉ nabygeleë hospitaal geneem vir waarneming. Die pa is ongedeerd.” Die polisie ondersoek die voorval. Die slagoffers se bakkie. Foto: Crisis Medical